Hæhæ , ég er að spá varðandi það að líða eins og maður sé veikur en samt ekki vera með hita þegar maður mælir sig . Ég er komin 6 vikur á leið og í fyrsta sinn sem ég er ólétt svo mögulega er ég að ofhugsa þetta alsvakalega en auðvitað þegar maður gúgglar eitthvað eins og einkenni veikinda á fyrstu vikunum að þá kemur fram eins og það geti verið slæmt fyrir fóstrið ef að móðir er mikið veik eða með flensuleg einkenni á meðgöngu . Þá koma upp rannsóknir um að það gæti leitt til galla á fóstri og þar af leiðandi ýmsa galla í barni . Er það satt ? því það hræðir mig svolitið og er þá að velta fyrir mér hvort ég ætti að láta líta á mig . Eða er þetta enn og aftur bara google að hræða . Eins og ég segi þá er ég greinilega ekki með hita en líður svona stanslaust eins og ég sé að verða veik af flensu . Er kalt og svitna mikið á nóttunni , er með smá þoku í höfðinu og svona eins og ég sé alltaf að fá hálsbólgu án þess að fá hana . Heil og sæl , það getur vel verið að það sé rétt af þér að láta líta á þessi einkenni af því að þau valda þér vanlíðan en ekki af því að það sé hætta fyrir fóstrið . Það getur líka vel verið að þér líði ekki eins og venjulega þar sem að það eru heilmiklar hormónabreytinar að eiga sér stað í líkama þínum . Þér er líka alveg óhætt að bíða bara rólega og ræða málið við ljósmóðurina þína þegar þú ferði í skoðun í meðgönguverndinni . Þessi einkenni eins og þú lýsir þeim benda ekki til þess að neitt alvarlegt sé að . Gangi þér vel . Mig vantar ráðleggingar með 5 vikna son minn . Hann virðist ennþá sneiða hjá tilraunum mínum augnsambandi . Hann virðist einnig sýna lítil tilfinningaleg blæbrigði , hann er annað hvort óvirkur eða grátandi . Ég hef áhyggjur af tilfinningalegum og félagslegum þroska hans . Hann sýnir mörg einkenni streitu , líkamlega spennu , hraður andardráttur og matamunstur . Það er einnig mjög erfitt að koma reglu á hægðir hjá honum , hann kúkar bara á 3ja daga fresti . Það virðist sem samvistir okkar , einkennist oft af skorti á gleði og frumkvæði . Hjúkrunnarfræðingi hér lendis , finnst hann þyngjast of hratt og sagði mér að setja hann í megrun , hún skipaði mér að gefa honum bara vatn í pelann í annað hvert mál , heildar magn er þá undir viðmiðinu á pakkanum . Bestu kveðjur Örvæntingarfull móðir . Heil og sæl , ég ráðlegg þér að vera bara róleg . Barnið er bara 5 vikna og ef að þú ert óróleg þá skynjar hann það og verður órólegur líka . Talaðu rólega við hann og skapaðu rólegt og þægilegt umhverfi í kringum hann . Hafðu ekki áhyggjur af hægðunum , hægðarmunstur fólks er einstaklingsbundið . Hvað varðar drykkjuna þá finnst mér ekki að þú eigir að gefa mikið vatn í pelann en hafðu í huga að kannski líður honum ekki vel vegna óþæginda í maga eða einhvers annars og verður órólegur og vill sjúga , það þýðir ekki endilega að hann sé svangur heldur er hann að leita að huggun . Ef þú telur að það sé stutt síðan að hann drakk síðast og að hann ætti að vera saddur en hann virðist samt vera að biðja um meira þá getur vel verið að hann sé með hálfgerða kveisu og sé að leita huggunar . Prófaðu þá frekar að róa hann öðru vísi , t.d. með snuði , ganga um gólf með hann eða eitthvað þessháttar sem þú prófar þig áfram með , það er því miður ekki til einhver ein aðferð sem virkar á alla . Gangi þér vel . Ég er bara gengin rúmar 5 vikur á leið og fyrir nokkrum dögum helltist yfir mig rosalegt þunglyndi af engri ástæðu , hef aldrei verið þunglynd áður og meðgöngur alltaf gengið vel , er heimavinnandi með 3 yndisleg börn , stöndum vel fjárhagslega og félagslega en ég kemst ekki frammúr rúminu af þunglyndi , oft hníg eg bara niður þar sem ég stend og sit þar í allt að klukkutima að gera ekki neitt vegna yfirþyrmandi þunglyndis , samt er ekkert sem ætti að valda því ! Það eru engar erfiðar hugsanir hjá mér , enginn kviði né áhyggjur . . ekkert að ! Ég er bara orðin tóm og dofin í hausnum . Hvað get ég gert ? Ég er alvarlega farin að pæla í fóstureyðingu bara til þess að losna við þetta þunglyndi , samt er þetta barn svo hjartanlega velkomið og þráð . Vona svo innilega að eg fái svar . Heil og sæl , vonandi hverfur þetta eins snögglega og þetta kom en ég ráðlegg þér að panta strax tíma hjá lækninum þínum eða ljósmóður í meðgönguverndinni , sérstaklega ef það er einhver sem þú þekkir frá fyrri meðgöngum . Það er mikilvægt að láta andlega vanlíðan ekki ganga of langt og reyna að grípa í taumana sem fyrst . Endilega leitaðu þér hjálpar og þá er ýmislegt hægt að gera . Gangi þér vel .